google/wiki40b huggingface dataset:
גיא רז

גיא רז (נולד ב-1964) הוא צלם ישראלי, חוקר ואוצר לצילום מקומי.

ביוגרפיה

למד בקמרה אובסקורה (1993), בצלאל (BFA) והאוניברסיטה העברית בירושלים (MA).
כצלם עוסק רז בשאלות של זיכרון ושיכחה בחברה הישראלית דרך פרספקטיבות פוליטיות של זמן ומקום. רז מציג החל משנת 1993; בין עבודותיו: שבע שנים (1994), ואדי סידר (1995), כיכר העיר (1996), עמק דותן (1999), בדרך לאפרת (2000), סוכת מציל (2002), מזמור (2005), 2 שניות (2007), ליגה טרזין (2009), נפילים (2014). לצד כל אלה עוסק רז בפרויקט מתמשך של התפתחות המחסום בארץ ישראל ממלחמת העולם השנייה ועד היום. צילומיו נמצאים באוספים ציבוריים ופרטיים בארץ ובעולם.
כחוקר ואוצר לצילום מקומי החל לאצור תערוכות היסטוריות משנת 1995. החל בספטמבר 2018 משרת כאוצר לצילום במוזיאון ארץ ישראל, תל אביב. 
ערך שני גיליונות של המגזין "סטודיו" בשנים 2000 ו-2001 בנושא היסטוריה של צילום מקומי. בשנת 2003 ערך את הספר צלמי הארץ - מראשית ימי הצילום ועד היום בהוצאה לאור של מפה והקיבוץ המאוחד. הספר הניח מסד נתונים ראשון להיסטוריה של הצילום המקומי. בין הצלמים שאת תערוכותיהם אצר: אליהו כהן - אני מצלם היסטוריה (1995), מיכאל רורברגר: פולארויד (2001), אברהם סוסקין - רטרוספקטיבה (2003), ניסן בן-נועם: צלם המושבה (2003), שי אלוני - לוחמים (2005), צדוק בסן - יתומות (2005), סוניה קולודני - פוטו סוניה (2006), מקסים סלומון - רפורטאז'ות (2007), זולטן קלוגר - צלם ראשי (2008), רחל פישר - פוטו רחל (2010), נפתלי אופנהיים - אנשי הכנרת (2014), טוביה ריבנר - פרשת הדרכים (2015), ציפורה דוד - צלמת חלוצה (2016), דני ברנע - הדרך (2016), עליזה אורבך - חיים (2016), עמאר יונס - ים האש (2017), רינה ניקובה - בלרינה תנכית (2018), דוד רובינגר - אמת צילמתי (2018), מיכה בר-עם קיבוץ (2019). בין תערוכות הנושא אותן אצר: תבנית נוף (2004), המכביות (2005), זיכרון המקום - ואדי עארה (2008), שירת האגם (2010), צלמי במה (2011), דיוקן תימני (2012), ימי הגימנסיה (2012), צללי הזמן - זקני ואדי עארה (2013), לחצות את ים האש (2014), אלנבי ומוגרבי (2015), מצפה רמון - הר החלומות (2017), דיין: אלבום משפחה (2017), קיבוץ: פני אדם (2018), הים של תל אביב (2019).
גביע ליגת הכדורגל הלאומית

פורמט

ב-1 דצמבר 2011 אושר פורמט הגביע. לפי תקנון הטורניר, הקבוצות המשתתפות נחלקות לשני בתים (הקבוצות בחצי העליון של טבלת הליגה מתמודדות בבית א', הקבוצות מהמקומות הנמוכים — בבית ב'). בסופו של שלב הבתים, נקבעות שמונה הקבוצות המשתתפות במשחקי הגמר. נקבע כי בסדרת הפלייאוף במקרה של תיקו בזמן החוקי, הקבוצות ייערכו דו-קרב פנדלים, ללא תוספת זמן. בנוסף, הקבוצות רשאיות לערוך שישה חילופים.
מאז 2015 בטורניר משתתפות 16 קבוצות המתמודדות בשלב הראשוני בארבעה בתים, בני ארבע קבוצות.
חוקי הפורמט עשויים להשתנות מעט (למשל, ב-2016, משחקי הבית נערכו על פי עיקרון הפלייאוף).
כמה קבוצות מליגת הכדורגל הלאומית (בהתאם ללוח הזמנים שלהן לקראת חידוש העונה, או מסיבות כלכליות) עשויות שלא ליטול חלק בתחרות ובמקרה כזה הן מוחלפות בדרך כלל בקבוצות מליגת הכדורגל המקצוענית או ליגת העל הרוסית. ב-2018 השתתפה לראשונה קבוצה זרה — "ריגה" מליגת העל הלטבית. ב-2019 השתתפה גם לבדיה טאלין האסטונית.
משה אנגל

ביוגרפיה

אנגל מרמת הכובש. הוא התאמן הן באתלטיקה בקבוצת הפועל כפר סבא והן בכדורסל.

אתלט מצטיין

בתחרות בינלאומית בין נבחרת ישראל באתלטיקה לנבחרת יוון באתלטיקה שנערכה באצטדיון פאנאתינאיקו (אצטדיון השיש) שבאתונה, יוון במאי 1959 זכה אנגל במדליית כסף בקפיצה לגובה בשיא אישי חדש של 1.80 מטר. חודש לאחר מכן, באליפות ישראל באתלטיקה לנוער שנערכה באצטדיון הפועל בראשון לציון ביוני 1959 זכה אנגל במדליית זהב בקפיצה לגובה בתוצאה של 1.82 מטר.

שיאן ישראל

בתחרות מבחן לסגל האולימפי שנערכה באצטדיון המכביה בתל אביב בפברואר 1960 קבע אנגל בקפיצה לגובה שיא הפועל חדש של 1.86 מטר. חודשיים לאחר מכן, בתחרות בינלאומית, בין נבחרת ישראל באתלטיקה לנבחרת קפריסין באתלטיקה שנערכה בניקוסיה שבקפריסין באפריל הוא זכה במדליית זהב בקפיצה לגובה בשיא ישראלי חדש של 1.90 מטר, שיפור לשיא בן ה-7 שנים של אריה נווה ממכבי צפון תל אביב (1.88 מטר). שיא זה החזיק מעמד 7 שנים ונשבר על ידי יאיר לובין מהפועל חדרה (1.91 מטר).

כדורסלן מצטיין

בשנת 1961 שיחק אנגל בקבוצת הכדורסל של הפועל תל אביב אותה העת אלופת המדינה. יחד איתה נסע לשחק נגד א.ס.ק ריגה אלופת ברית המועצות בשלב רבע הגמר של אליפות אירופה לקבוצות.
בשנת 1962 נסע אנגל עם נבחרת צה"ל בכדורסל לאיזמיר שבטורקיה למשחק נגד צבא טורקיה. הוא שיחק לצידם של רלף קליין, תנחום כהן מינץ, עופר אשד, חיים בוכבינדר, ישראל אמיר ברלינסקי ועוד.
באוקטובר 1963 הצטרף אנגל לקבוצת הפועל חיפה. במרץ 1965 צורף לסגל נבחרת ישראל בכדורסל. בשנת 1965 ייצג את נבחרת אס"א בכדורסל באוניברסיאדה שנערכה בבודפשט שבהונגריה וסיים במקום 13 וכן בשנת 1970 ייצג את נבחרת אס"א בכדורסל באוניברסיאדה שנערכה בטורינו שבאיטליה וסיים במקום 20.
הנרי האנט

הנרי "הנואם" האנט (באנגלית: Henry "Orator" Hunt; ‏6 בנובמבר 1773 – 15 בפברואר 1835) פוליטיקאי בריטי, נודע בהיותו נואם לקידום זכויות מעמד הפועלים הבריטי. האנט זכור כחלוץ בקידום הרדיקאליזם הפוליטי בקרב מעמד הפועלים בבריטניה ונודע בהשפעתו על התנועה הצ'רטיסטית. הוא קרא לקידום רפורמות של הרחבת זכות הבחירה ולדמוקרטיזציה של הפרלמנט הבריטי וביטול חוקי הדגן אשר פגעו במעמד הפועלים בבריטניה.

ביוגרפיה

האנט נולד במחוז ווילטשייר בדרום מערב אנגליה והפך לחקלאי אמיד. הוא החל להימשך אל פוליטיקה רדיקאלית בתקופת המלחמות הנפוליאוניות ובמהרה כשרונו כנואם ציבורי בלט וזכה לכינוי "הנואם". תחילה ככינוי מזלזל בשם אויביו, האנט אימץ כינוי כאות של כבוד.
האנט נאם בזכות בחירות אוניברסליות וקידום דמוקרטיזציה של הפרלמנט הבריטי אשר בתקופתו הזכות לבחור ניתנה אך ורק לגברים בעלי רכוש. האנט הוזמן לנאום ב-16 באוגוסט 1819 על ידי האיגוד הפטריוטי של מנצ'סטר להתכנסות לא אלימה לתמיכה ברפורמות לקידום הדמוקרטיה וייצוג ריאלי יותר של הבוחרים בבית הנבחרים. לימים אירוע זה נודע כטבח פיטרלו אשר בעקבות המתח שנוצר בבריטניה לאחריו האנט נעצר והורשע לשנתיים מאסר.
האנט כיהן כחבר הפרלמנט הבריטי כמייצג של אזור פרסטון בין השנים 1830–1832. ב-1830 גבר האנט על מי שהיה עתיד להיות ראש ממשלת בריטניה, אדוארד סמית'-סטנלי. בפרלמנט פעל האנט לטובת מעמד העובדים. הוא התנגד לרפורמה של 1832 מכיוון שהייתה מתונה מדי להשקפתו, ולא הרחיבה את זכות ההצבעה לכלל האוכלוסייה.
תל זיתון

תל זיתון, או תל אבו זיתון, הוא תל הממוקם בעיר בני ברק, מצפון לשכונת פרדס כץ, מצפון מזרח לשכונת קריית הרצוג, וכקילומטר דרומה מנחל הירקון.
התל ממוקם על גבעת כורכר, משתרע על שטח של כ-3 דונם, ומתנשא לגובה של כ-9 מטר. לפחות שתי חפירות ארכאולוגיות בוצעו בתל לאורך השנים, ב-1957 בראש התל, וב-2005, במורדות הדרומים של התל. בחפירה המוקדמת נחשפו שתי שכבות מהתקופה הפרסית, ובחפירה המאוחרת התגלו שלוש שכבות מתקופת הברונזה התיכונה.
החוקר הקתולי, האב פליקס-מארי אבל, זיהה את האתר המקראי גת רימון  כתל זיתון. בנימין מזר שלל זיהוי זה בגלל שתל אבו זיתון הוא קטן מידי, לטענתו, ועל כן הציע לזהות את גת רימון בתל נפוליאון.
נכון ל-2018, התל מגודר, ונכלל בשטח גן שעשועים לילדים בשם  פארק גבעת הזית.
Windows Forms

Windows Forms (או WinForms) היא ספרייה מונחת-אירועים לפיתוח ממשק משתמש גרפי (UI, GUI) לאפליקציות NET. במחשבים שמריצים את מערכת ההפעלה Microsoft Windows.

רכיבים

אפליקציית Windows Forms מורכבת מחלונות (שנקראים forms). כל חלון מכיל בתוכו מספר רכיבים (Controls). 
רכיבים לדוגמה הם כפתור, פאנל (לוחית), תיבת טקסט ועוד. 
כל רכיב, כולל החלון עצמו, יורש מהמחלקה האבסטרקטית Control, שמכילה מאפיינים כלליים שקשורים לממשק הגרפי, כגון גודל, צבע, גופן ותוכן.
רוב הרכיבים בנויים מעל רכיבים של Windows API.

User Control

Windows Forms מאפשרת גם יצירת רכיבים מותאמים אישית, שנקראים User Controls.
הם מתנהגים כמו הרכיבים שבנויים לתוך התוכנה, ומורכבים מהם.
לואיס לאל

קריירת מועדונים

לאל התחיל את הקריירה שלו בקבוצת הילדים של ארנטלה, ממנה עבר לספורטינג ליסבון ומשם לקווה דה פיאדאדה, ממנה המשיך לקבוצה הבוגרת. בקיץ 2008 חזר לספורינג CP ששיחקה אז בליגה הפורטוגזית הרביעית. בהמשך, לאל שיחק במוריירנסה, אשטוריל, לייריה ואז חזר לאשטוריל, כאשר בכל קבוצה שיחק עונה אחת.
בינואר 2014 עזב לראשונה את פורטוגל וחתם באל-אהלי מליגת העל הסעודית. בסיום העונה חתם באל-איתיחאד כלבה ממנה הושאל בינואר לגזיאנטפספור.
ב-18 ביוני 2015 חתם לשנתיים באפואל ניקוסיה מליגת העל הקפריסאית. ב-22 באוגוסט 2015 שיחק את משחק הליגה היחידי במדי אפואל בו כבש צמד בניצחון 1-5 נגד ארמיס ארדיפו. 8 ימים לאחר מכן, חזר לפורטוגל הושאל לבלננסש עד לסיום העונה.
ב-26 בינואר 2016 לאל חתם בסרו פורטניו מליגת העל הפרגוואית. ב-1 בספטמבר 2016 חתם באל-פתח.
בינואר 2017 חתם בצ'יאפס. ב-7 באוגוסט 2017 חתם בניואל'ס אולד בויס מליגת העל הארגנטינאית.

קריירה בינלאומית

לאל שנולד בפורטוגל, החליט לייצג את נבחרת סאו טומה ופרינסיפה. ב-16 ביוני 2012 לאל ערך את הופעת הבכורה שלו בנבחרת במשחק נגד סיירה לאון במסגרת מוקדמות גביע אפריקה לאומות 2013.
ב-13 ביוני 2015 הבקיע את שער הבכורה שלו בנבחרת בהפסד 7-1 לכף ורדה.
ניס (כדורגל)

היסטוריה

מועדון הכדורגל נוסד ב-9 ביולי 1904 והתחיל לשחק בצורה מסודרת בליגה רק לאחר שנה.
המועדון שיחק בעונותיו הראשונות בליגה השנייה, הנקראת "ליגה 2", ורק בעונת 1947/1946 עלה לראשונה לליגה הבכירה. מאז הפך המועדון לאחד הגדולים בצרפת באותה תקופה בעקבות זכייה ב-4 אליפויות וב-2 גביעים במהלך עשור. חרף ההצלחה, שב המועדון לליגה השנייה לאחר 13 שנה בליגה הבכירה.
המועדון סבל מקשיים כלכליים לאורך שנות ה-60 וה-70 ובסוף הורד לליגה השלישית, אולם משקיעים צרפתים קנו את הקבוצה בראשית שנות ה-80 והקימו אותה לתחייה לאחר תקופה ממושכת בליגות הנמוכות של צרפת.
בעונת 1987/1986 חזרה הקבוצה לליגה הבכירה ושם הפכה לקבוצת תחתית הנלחמת על חייה בליגה ולאחת הקבוצות החלשות; בשל סיבה עיקרית זו היא ירדה בעונת 1988/1987 לליגה השנייה בפעם השלישית בהיסטוריה שלה, באותה עונה גם עזבו המשקיעים שלה.
בין העונות 1989/1988 ו-2000/1999 המועדון שיחק בעיקר בליגה השנייה, וזכה פעם אחת בגביע הצרפתי. בתחילת עונת 2002/2001 נרכש המועדון על ידי קבוצת עסקנים האוהדים את הקבוצה. הקבוצה עלתה לליגה הראשונה, אולם למרות הכספים הרבים שהושקעו בה, היא ירדה בסיום עונת 1998/1999 לליגה השנייה.
בספטמבר 2013 חנכה הקבוצה את אצטדיונה החדש אליאנץ ריביירה המכיל 35,624 מקומות ישיבה, אשר החליף את האצטדיון העירוני דו רה שהכיל 18,415 מקומות ישיבה.
ג'יימס קירקווד ג'וניור

ביוגרפיה

קירקווד נולד ב-22 באוגוסט 1924 בלוס אנג'לס, קליפורניה, לשני הורים שחקנים. אביו, סר ג'יימס קירקווד, היה שחקן ובמאי. אמו הייתה השחקנית לילה לי. קירקווד הלך בדרכם וכבר בגיל 14 החל להופיע בהצגות. במהלך חייו הוא שיחק בעשרות הצגות וסרטים, עם הפסקה של שלוש שנים בהן עבד כמציל במשמר החופים של ארצות הברית. לאחר גירושי הוריו, הוא בילה את רוב זמנו עם המשפחה של אמו באליריה, אוהיו, שם הוא סיים את לימודיו בתיכון. 
עד גיל 42, קירקווד היה ידוע בעיקר בשל התפקידים שביצע על מסך הטלוויזיה והקולנוע, אך בשנת 1966 זכה לפרסום בשל עליית ההפקה הראשונה של מחזהו "Unhealthy to Be Unpleasant" ("לא בריא להיות לא נחמד") בברודוויי. בשנת 1975 עלתה הפקת "נ.ב החתול שלך מת" בברודוויי והמשיכה להיות מוצגת כשלוש שנים לאחר מכן.
באותה שנה עלתה בברודוויי ההצגה "שורת המקהלה", הצגה שהפכה ללהיט והמשיכה להיות מוצגת במשך כ-15 שנה (עד 1990). ההפקה המקורית בברודוויי רצה במשך 6,137 הופעות, שיא ההופעות הארוך ביותר בהיסטוריה של ברודוויי עד אז. הצלחתו של המחזמר הולידה הפקות מוצלחות רבות ברחבי העולם. 
בשנת 1976 זכה קירקווד במספר פרסים חשובים על המחזמר "שורת המקהלה", אותו כתב בשיתוף פעולה עם ניקולס דנטה. הוא זכה בפרס פוליצר לדרמה, בפרס טוני לטקסט הטוב ביותר למחזמר, בפרס "דסק הדרמה" למחזמר הטוב ביותר ובפרס מבקרי התיאטרון של ניו יורק.
עוד הצגה אשר זכתה להצלחה גדולה בארצות הברית היא "Legends!" (אגדות!), על פי מחזהו של קירקווד ובכיכובן של מארי מרטין וקרול צ'אנינג, אשר זכה להצלחה ברחבי ארצות הברית. 
סמוך למותו פרסם ספר קומי בשם "Diary of a Mad Playwright" (בתרגום חופשי לעברית: "יומנו של מחזאי מטורף"), שעוסק בהרפתקאותיו בשנים 1986–1987 בדרכים עם מארי מרטין וקרול צ'נינג והחוויות שהיו להם בסיבוב ההופעות של מחזהו "אגדות". ההפקה הייתה בעייתית, בעיקר כי למארי מרטין היה קושי עצום בזכירת הטקסטים והיא נאלצה לשים מכשיר אלחוטי כדי שהלחשן יוכל לתת לה את השורות שלה אם תזדקק לכך. הספר מגולל את החוויות של קירקווד ומציע הצצה לאישיות שלו ושל שתי השחקניות. 
קירקווד היה חבר באגודת שחקני הטלוויזיה והקולנוע, באיגוד השחקנים האמריקאי וכן בגילדת הטרמטורגים והגילדה האמריקאית לאמנות רב-תחומית. קירקווד נפטר כתוצאה מסרטן בעמוד השדרה בשנת 1989, בדירתו אשר במנהטן. חבריו ומעריציו של קירקווד הקימו לזכרו את "פרס ג'יימס קירקווד לספרות" במטרה לעודד סופרי מדע בדיוני צעירים.
הארכיון לתולדות ההגנה

היסטוריה

הארכיון הוקם תחילה עבור כתיבת "ספר תולדות ההגנה". בהמשך צורפו אליו תעודות ומסמכים רבים, בהם על פי אתר הארכיון: "חלקים נרחבים מארכיון שירות הידיעות (ש"י) של "ההגנה" על מחלקותיו השונות (ערבים, פורשים, קומוניסטים ובריטים); אוסף מסמכים של המוסד לעליה ב; מסמכים רבים מארכיון המחלקה לחקירות פליליות (C.I.D) של משטרת המנדט; עדויות של חברי "ההגנה" על פעילותם בארגון; תצלומים של חברי "ההגנה" בפעילויות שונות כגון אימונים, מסדרים, סיורים וטיולים, ומבצעי התיישבות והעפלה; וכן מפות, תרשימים, כרוזים ועלונים.". מנהל הארכיון הוא ההיסטורין נרי אריאלי.
עוזי ויזל

ביוגרפיה

ויזל נולד בתל אביב, למד בתיכון חדש הצטרף לפלמ"ח ושרת במלחמת העצמאות בחטיבת הראל. למד בבית הספר למוזיקה ג'וליארד בניו יורק ואחר השתלם אצל פבלו קזאלס בצרפת. מאז סיום לימודיו הופיע כסולן עם תזמורות וברסיטלים ברחבי העולם. חלק חשוב ברפרטואר שלו הוקדש למוזיקה קלאסית מתקופת הבארוק וכן ליצירות מן המאה ה-20, בהן קונצ'רטו של בריו, שאת הגרסה החדשה שלו ביצע לראשונה במילאנו בניצוח המלחין וקונצ'רטי של ליגטי, לוטוסלבסקי ואחרים.
עוזי ויזל היה תומך נלהב במוזיקה ישראלית והרבה לבצע בנגינת בכורה ולהקליט יצירות של מלחינים ישראלים, הן קונצ'רטי והן יצירות סולו, שרבות מהן נכתבו למענו והוקדשו לו. בין השאר ניגן והקליט יצירות משל יוסף טל - קונצ'רטו לצ'לו, קונצ'רטו כפול לכינור וצ'לו, קונצ'רטו לצ'לו ומיתרים, יצירות סולו שנכתבו במיוחד בשבילו ודרמה-מונולוג לזמרת סופרן וצ'לו.
במהלך הקריירה שלו הופיע עם אמנים ידועי שם, בהם דניאל בארנבוים, יצחק פרלמן, פנחס צוקרמן, יהודי מנוחין, לוקאס פוס, זובין מהטה ואחרים. במשך למעלה מ-30 שנה הופיע והקליט ברחבי העולם עם רביעיית תל אביב, רביעיית מיתרים שנמנה עם מייסדיה.
בשנת 1983 התמנה למנהלה המוזיקלי של "תזמורת בני הקיבוצים". בשנים 1965–1997 כיהן כפרופסור מן המניין באקדמיה למוזיקה על שם רובין של אוניברסיטת תל אביב, והעמיד תלמידים זוכי פרסים בתחרויות בינלאומיות, סולני קונצרטים ורסיטלים, חברים בהרכבים קאמריים, צ'לנים ראשונים בתזמורות ומורים.
הוזמן לכהן כפרופסור אורח באוניברסיטאות בגרמניה, בארצות הברית ובאוסטרליה ולהגיש כיתות אמן ברחבי תבל. היה המנהל המוזיקלי של הרכבי המוזיקה הקאמרית בפסטיבל הנוער הבינלאומי בביירוית ובאקדמיית הקיץ ברדולפצל  שבגרמניה בשנים 1993–2008. הוזמן לעיתים קרובות לשבת בחבר השופטים בתחרויות בינלאומיות, בין השאר בתחרות רוסטרופוביץ' בפריז.
נישא לנבלנית אביבה לוסטיג-ויזל, בתה של הפסנתרנית עליזה (אליס) שמוּקלֶר-הֶס, אלמנתו של המלחין והפסנתרן משה לוסטיג (1922–1958) וגיסתו של הבמאי היי קיילוס.
בנם, ארנן ויזל,; הוא פסנתרן בעל שם, והוא הרבה לנגן ולהופיע ביחד עם אביו.
מאז 1998 ועד מותו התגורר עם משפחתו בסידני שבאוסטרליה ועסק בנגינה ובהוראה בקונסרבטוריון למוזיקה של סידני .
נפטר ב-17 בינואר 2019.
נחל ימין

נחל ימין הוא נחל בהר הנגב הצפוני, מיובלי נחל חתירה. מקור שם הנחל הוא בעקבות שמו הערבי של הנחל, ואדי אל ימן, כלומר הדרומי.

מסלול הנחל

אורך נחל ימין הוא 11 קילומטר. הנחל מתחיל באמצע מישור ימין, סמוך לקריה למחקר גרעיני. משם יורד הנחל לכיוון דרום, תוך כדי הוא אוסף בדרך את נחל זרוע ואת נחל אצבע הבאים ממורדות רכס חצרה. לאחר שהנחל עובר כ- 8 קילומטר, הוא חוצה את דרך מעלה העקרבים, בדרום מישור ימין. לאחר חציית הדרך מתחתר הנחל בסלעי הגיר של רכס חצרה ויוצר קניון עמוק ומצוקי, שבו יש מפל בגובה כ-100 מטר. נחל ימין מתחבר לנחל חתירה במרחק 3 קילומטר ממזרח לעין ירקעם.

תוואי הנחל

בתחילה במישור יש שיחים מפוזרים, המישור החולי הוא שריד לתקופה שהייתה לפני היווצרות הבקע הסורי אפריקאי. בהתחלת הנחל האפיק מתון, אבל אחרי מרחק קצר הוא יורד במפל לערוץ קניוני, ובמסלול רואים שילוב של מצוקים וחולות. ישנה דיונה בגדה המערבית של האפיק, ובצד המזרחי יש אבן חול. בנחל ימין ישנם שני גבים גדולים במשטח סלע משופע. הגבים מלאים במשך חודשים אחרי שיטפונות באזור ובשנים גשומות יש נביעה עונתית.

צמחייה

בחודשים מרץ ואוקטובר ניתן למצוא פריחה עונתית בנחל, במיוחד אירוס ירוחם וחבצלת הנגב.
יגדיל תורה (חב"ד)

יגדיל תורה היה כתב העת התורני הרשמי של "כולל אברכים שע"י מזכירות הרבי מלובביץ'", העורך הראשי היה הרב שלום דובער לוין. יצא לאור בשנות ה-70 וה-80 של המאה ה-20. במקביל הוציאה התנועה מהדורה ירושלמית בעלת שם זהה ותכנים שונים.

יגדיל תורה - ירושלים

במקביל לכתב העת שיצא לאור בניו יורק, נדפס כתב עת בשם זהה בירושלים, על ידי חברי כולל "צמח צדק" של חב"ד בעיר, אך המערכת והתכנים היו עצמאיים. בין חברי המערכת במשך השנים: הרב חיים שלום דייטש והרב יוסף יצחק בלינוב. בין הרבנים שחידושי תורתם התפרסמו בו: הרב שלמה יוסף זווין (ממאמריו האחרונים לפני פטירתו), הרב אלתר הילביץ, הרב אביגדר נבנצל, הרב פינחס הירשפרונג, הרב אפרים בורודיאנסקי, הרב ברוך נאה והרב מאיר ברנדסדורפר.
טרפליום

עלילה

כעבור 13 חודשים, לאחר ששר העבודה נשבה בידי מורדים באזור, בלחץ הבנק העולמי, מודיעה ראש הממשלה נדיה פסרסון (רונית אלקבץ) על עסקה, לפיה בתמורה לשחרורו יורשו 10,000 תושבים מן האזור להיכנס מדי יום לעבודות יזומות בעיר. התושבים שנבחרו נקראים "עובדי סולידריות". איזיה קאטל (לאוני סימאגה) היא אחת מעובדי הסולידריות. איזיה מגדלת לבד את בנה בן ה-13 נואה (נמו שיפמן). אביו של נואה, איתן, נטש אותם זמן קצר לאחר לידתו, והצטרף למחתרת. נואה לא יודע על כך, שכן איזיה סיפרה לו שאיתן זכה בהגרלה ונסע ל"דרום" - אזור אוטופי שבו יש עבודה לכולם. בעיר משובצת איזיה לעבודה בביתם של רובן (פייר דלאדונשאן) ותאיס גרסיה. לבני הזוג אין עבודה של ממש להעסיק בה את איזיה, אך הם חייבים להעסיקה על פי החוק החדש, ועל כן הם נותנים לה מטלות שונות בביתם. 
לתאיס קשר עם המורדים, ולאחר שהם חוששים שהקשר עמה יחשוף אותם, הם חוטפים אותה והורגים אותה. רובן לא יודע לאן נעלמה רעייתו, אך הוא מוטרד פחות ממה שעלה בגורלה, ויותר מכך שכמועמד לתפקיד בכיר בתאגיד המים, עליו להציג אורח חיים נורמטיבי, ובכלל זה קשר נישואים. רובן מעוניין בתפקיד בעיקר משום שהשכר בתפקיד החדש יאפשר לו לשלוח את בתו האילמת מאל לבית ספר יוקרתי שבו מתחנכים גם תלמידים אילמים. הוא חושש שאם לא תגיע לבית ספר כזה, היא תושלך לאזור. נוכח דמיונה הפיזי של איזיה לתאיס, מציע לה רובן להעלות את שכרה בתמורה לכך שתתחזה לאשתו, ותלך במקומה לעבודתה. איזיה חוששת שתיחשף, אך היא מקווה שכך תוכל לגייס במהירות סכום כסף שיאפשר להבריח את בנה ואותה לדרום. במקביל, מגלים המורדים את עיסוקה החדש, והם כופים עליה לסייע להם בהשגת מידע פנימי בשל גישתה לאביו של רובן, סילאס (אורליין רקואן), שהוא בכיר בתאגיד המים.
קובי (אלבום)

סגנון

הסינגל הראשון של הלהקה, "שוב הדיסקו כאן", יצא באוסף של הד ארצי בשנת 1999, אך הסינגל השני שלהם, "יצאנו לרקוד", יצא רק 4 שנים מאוחר יותר, ב-2003. שני השירים נחלו הצלחה רבה ברדיו. 
הסגנון המרכזי באלבום הוא הדיסקו. שירי האלבום הם מלודיים מאד, ויש דגש על עיבוד מוזיקלי עשיר. קטע הפתיחה של האלבום מזכיר מעט את הסגנון של להקת קווין, בעיקר בזכות צליל הגיטרה המיילל. ברוב השירים ניתן למצוא קטע אינסטרומנטלי. 
אווירת האלבום הומוריסטית, ובכך ניכרת השפעה מסגנונן של להקות כדוגמת כוורת או גזוז. השיר "אלפקה", למשל, מתאר סיפור אהבה בין המספר לבין אלפקה. השפעה נוספת מלהקות אלה ניכרת בשימוש הרב בהרמוניות קוליות באלבום (כמו למשל בקטע הקצר "לה מוזיקנטה לה קלאסיקה").
חט

חט הוא שן של יונקים מסוימים שבולטת מחוץ לפה.
עם בעלי החיים שיש להם חטים נמנים הפיל, ההיפופוטם, הניבתן והחדשן (narwhal, סוג של לווייתן ארקטי).
חטים משמשים כמקור לשנהב, בו משתמשים להכנת חפצי נוי ותכשיטים, ובעבר השתמשו בו אף ליצירת קלידי פסנתרים.
כיוון שרוב בעלי החיים שיש להם חטים נמצאים בסכנת הכחדה (בעיקר הפיל האפריקני), סחר השנהב מוגבל באמנת וושינגטון (CITES - Convention on International Trade in Endangered Species of Wild Fauna and Flora). לא ידוע מתי יוסרו המגבלות הללו. עם זאת מתרחש סחר בשנהב חוקי ולא חוקי במידה רבה, ועל מנת להילחם בכך מדינות רבות מבצעות אירועים מתוקשרים של השמדת שנהב.
סלע עיטם

סֶלַע עֵיטָם, הוא אתר מקראי אשר בו הסתתר שמשון מפני פלשתים, שמו של האתר נזכר בספר שופטים, פרק ט"ו, פסוק ח' וספר שופטים, פרק ט"ו, פסוק י"א.

זיהוי המקום

בשופטים ט"ו, ח' כתוב "וַיַּךְ אוֹתָם שׁוֹק עַל-יָרֵךְ, מַכָּה גְדוֹלָה; וַיֵּרֶד וַיֵּשֶׁב, בִּסְעִיף סֶלַע עֵיטָם." סעיף הסלע הוא נקיק, וכך גם רש"י " בנקרת סלע עיטם, וחברו (ספר ישעיהו, פרק נ"ז, פסוק ה'), סעיפי הסלעים, (ספר ישעיהו, פרק י', פסוק ל"ג), מסעף פארה"
סלע עיטם לא זוהה. אך לדעת יאירה אמית, יש קשר בין סלע עיטם לשם עיטם המופיע ברשימת היחס של יהודה המתייחסת לאזור צרעה. לשיטתה זיהוי האתר עם עיטם שמדרום לבית לחם המופיעה בדברי הימים ב', י"א, ו' ועיטם אשר בנחלת שמעון בדברי הימים א', ד', ל"ב אינו נכון. אחרים דווקא מזהים את סלע עיטם עם תל עיטון מצפון לבית מירסים.
ויקטור גרן שסייר בארץ ישראל במאה ה-19 סבר כי העיר עיטם שכנה בקרבת הסלע על יד בריכות שלמה. יש הטוענים כי זהו מקום מסתור מבודד, אך לדעת ישראל רוזנסון מקומו של האתר בשפלה למרגלות העיר צרעה.
איזכור לסלע מופיע במסכת מאת אורי צבי גרינברג, "התבודדות בסעיף סלע עיטם". 
סונטה בשם 'שמשון' מאת יעקב כהן משנת 1927 מספרת את המתרחש בלבו של שמשון בעת שישב בודד במחבוא בסלע עיטם.
אלפרד גומיס

קריירת מועדונים

גומיס נולד בזיגינצ'ור שבסנגל ובגיל צעיר עבר עם משפחתו לקונאו שבאיטליה. גומיס התחיל את הקריירה שלו במחלקת הנוער של טורינו, וב-26 במאי 2012 ערך את הופעתו היחידה בקבוצה בתיקו 0-0 נגד אלבינולפה.
ב-3 ביולי 2013 גומיס הושאל לקרוטונה מהסרייה ב'. ב-14 בספטמבר גומיס ערך את הופעת הבכורה שלו נגד בניצחון 0–1 ספציה.
ב-11 באוגוסט 2014 גומיס הושאל לאבלינו. 6 ימים לאחר מכן, ערך את הופעת הבכורה שלו בקבוצה במסגרת הקופה איטליה. ב-28 באוקטובר 2014 הורחק במשחק הליגה נגד פרוג'ה, לאחר שבעט בראשו של רודריגו טאדיי.
ב-30 ביולי 2015 גומיס חתם בצ'זנה. ב-31 באוגוסט 2016 הושאל לבולוניה כמחליפו של אנטוניו מיראנטה, אצלו הובחנה בעיה בלב, אך כעבור זמן קצר נפצע.
ב-18 בינואר 2017 הושאל לסלרניטנה.
ב-8 ביולי 2017 הושאל לספאל, ובסיום העונה חתם על חוזה בקבוצה.

קריירה בינלאומית

בצעירותו, גומיס שיחק בנבחרות הנוער של איטליה. בשנת 2017, הצטרף לנבחרת סנגל. ב-14 בנובמבר 2017 גומיס ערך את הופעת הבכורה שלו בנבחרת בניצחון 1–2 נגד דרום אפריקה. גומיס, נכלל בסגל הנבחרת לקראת מונדיאל 2018.
לפידות קפיטל

היסטוריה

לפידות נוסדה בשנת 1959 בשם "לפידות חברת מחפשי נפט לישראל בע"מ", כאיחוד בין שני חברות לחיפושי נפט, "לפידות - חברה ישראלית לנפט בע"מ" וחברת "מחפשי נפט בישראל בע"מ". חברת "לפידות - חברה ישראלית לנפט בע"מ" הוקמה בשנת 1952 על ידי אמפל - אמריקן ישראל קורפוריישן, וחברת מקורות. חברת "מחפשי נפט בישראל בע"מ" הוקמה על ידי סולל בונה, יקותיאל פדרמן ומשקיעים נוספים. שתי החברות הקימו שותפות בשם "מצדה" שב-2 בנובמבר 1953 החלה בקידוח הראשון לחיפושי נפט שנערך במדינת ישראל ליד סדום ונקרא "מזל 1". בקידוח נמצא מים ולא נפט והשותפות המשיכה בקידוחים נוספים בהר הנגב ובנגב המערבי. ב-1954, בוצע קידוח ליד קיבוץ בארי שהגיעה לעומק 4 ק"מ ללא תוצאות והופסק. באוגוסט 1955 החל בקידוח בסמוך לכפר הערבי חוליקאת. בערב יום ה‘ 22 בספטמבר 1955 נמצא נפט בקידוח ובבוקר יום שישי, הוצאו צינורות הקידוח ונפט פרץ מעומק של 1,515 מטרים. ב-25 בנובמבר 1955 הגיעה לראשונה נפט משדה הנפט חלץ לבתי הזיקוק לנפט בחיפה.
כבר באוקטובר 1955 החלו דיונים על איחוד "לפידות" ו"מחפשי נפט" ובמקביל גיסו כספים לשותפות בחו"ל. ב-1957 הוסכם על איחוד האיחוד הושלם ב-1960.
בשנת 1963 נרשמו לראשונה ניירות הערך של החברה למסחר בבורסה לניירות ערך בתל אביב ובשנת 1982 הופסק המסחר במניות עקב סחירותן הנמוכה.
במהלך שנת 1963 רכשה מדינת ישראל כ-45% מהון המניות של החברה ובמהלך השנים לאחר מכן הגדילה המדינה את שליטתה בחברה כך שהחברה הפכה לחברה ממשלתית. 
בשנת 1996 החברה הופרטה ונרכשה תמורת 10 מיליון דולר על ידי איש העסקים ברוס רפופורט שמכר בנובמבר 2000 את השליטה בה לידי איש העסקים יעקב לוקסנבורג תמורת 8.6 מיליון דולר. לאחר המכירה החברה המשיכה בפעילות הפקת הנפט. בשנת 2004 קמה שותפות מוגבלת בשם לפידות-חלץ המתמקדת בחיפושי נפט, לאו דווקא באזור חלץ.
לאחר צניחה תלולה בכמויות הנפט הנשאבות, הודיעה חברת לפידות על חידוש הקידוחים באזור בשנת 2004 תוך הצהרה על כדאיות כלכלית להפקת כ-750 מיליון חביות ב"חלץ 40". הקידוחים נעשו לעומקים של 1,600 - 3,500 מטרים לאחר גילוי גז טבעי בים ממערב בעומקים אלו.
לאחר שהחיפושים לא נשאו פרי, תבע בשנת 2010 מינהל מקרקעי ישראל את לפידות בסך 31.5 מיליון שקל על שימוש בשטח ללא אישור מאז 2007. זאת משום שעסקה בשדה הנפט, לטענת המינהל, בהטמנת פסולת ולא בהפקת נפט, בניגוד לזיכיון הממשלתי אותו קיבלה ועל פיו מותר לה לבצע בשטח פעילות הפקת נפט בלבד.
במאי 2012 לפידות רכשה אג"ח של סאני אלקטרוניקה וסקיילקס ב-35 מיליון שקל. במרץ 2015 לפידות מכרה את מלוא אחזקותיה בחברת Decell.

בעלי עניין

יושב ראש ובעל השליטה בחברה הוא יעקב לוקסנבורג שמחזיק כ-84% ממניות החברה.
The Elle King EP

רקע והפקה

מיני-האלבום מכיל בתוכו ביצוע מחודש של אל קינג לשיר "My Neck, My Back" של הראפרית חיה. את שלוש הרצועות הנוספות במיני-האלבום כתבה אל קינג. הרצועה הראשונה נכתבה על ידי קינג בשיתוף כריס דסטפנו.
שלוש שנים לאחר צאתו של מיני-האלבום, הוציאה קינג את אלבום הבכורה שלה, Love Stuff.
אנטוורפ ג'יינטס

היסטוריה

המועדון נוסד בשנת 1910 תחת השם "ראסינג באסקט אנטוורפן". בין השנים 1962-1995 הועברה הקבוצה לעיר מכלן ונקראה "ראסינג מכלן". בשנת 1995 הועבר המועדון בחזרה לעיר אנטוורפן ושמו שונה בחזרה ל"ראסינג אנטוורפן". ובהמשך "אנטוורפ ג'יינטס".
הקבוצה משתתפת במסגרות האירופאיות מאז שנת 1967. בין היתר השתתפה ב: גביע קוראץ' (הפסד לקאנטו בגמר 1973), גביע ספורטה (רבע גמר 2001),  גביע יול"ב והיורוצ'לנג' (רבע גמר 2010). בעונת 2012/13 הוגרלה ביורוצ'לנג' עם הפועל חולון, טלקום בון הגרמנית וארמייה טביליסי מגאורגיה.
בשנים 2006-2008 אימן את הקבוצה הישראלי אריק שיבק. ובשנים 2005-2007 שיחק בקבוצה הכדורסלן הישראלי גור שלף.
אולם הבית של המועדון הוא הלוטו ארנה המכיל 5,218 מקומות ישיבה.